પિનાકીને હસીને કહ્યું : ‘આ આપણું ઘર થોડું છે ? એ લોકોને અહીંના ગેસ્ટરૂમમાં મળવાનું થયું. હું અને ઉપેન મૉર્નિંગ વૉકમાંથી પાછા વળતા હતા ત્યારે અહીંનો માણસ મને બોલાવવા આવ્યો હતો. મુનીન્દ્ર કહેતો હતો કે એ આપણે ઘેર ગયો હતો. લીનાએ અહીંનું સરનામું આપી દીધું. મુનીન્દ્રનો દીકરો હમણાં અમેરિકાથી આવ્યો છે. મેં એને મૅથ્સમાં તૈયાર કર્યો પછી ઘણો જ આગળ વધી ગયો છે. ત્યાં અમેરિકામાં એણે ઘણી ડીગ્રી મેળવી છે. અત્યારે અમેરિકામાં ત્યાંની એક યુનિવર્સિટીમાં પ્રોફેસર છે. ખૂબ કમાયો છે ત્યાં.’